b'\n_START_ARTICLE_\nNdebele-kuningaskunta\n_START_PARAGRAPH_\nNdebele-kuningaskunta oli kuningas Mzilikazin Limpopojoen pohjoispuolelle nykyisen Zimbabwen alueelle vuonna 1837 perustama kuningaskunta. Ndebelet onnistuivat helposti alistamaan alueella aikaisemmin asuneen \xc5\xa1ona-heimon. 1880-luvulla ndebelet eiv\xc3\xa4t kuitenkaan onnistuneet puolustamaan kuningaskuntaansa etel\xc3\xa4st\xc3\xa4 hy\xc3\xb6k\xc3\xa4nneit\xc3\xa4 brittej\xc3\xa4 vastaan, vaan Mzilikazin pojan Lobengulan oli pakko my\xc3\xb6nt\xc3\xa4\xc3\xa4 Cecil Rhodesille kaivosoikeudet valtakuntansa alueella tuhatta kiv\xc3\xa4\xc3\xa4ri\xc3\xa4 ja sadan punnan kuukausittaista vuokraa vastaan._NEWLINE_1890-luvulla Rhodes ajautui vaikeuksiin alueidensa afrikkalaisten kanssa ja vaikka Lobengula pyrkikin s\xc3\xa4ilytt\xc3\xa4m\xc3\xa4\xc3\xa4n rauhan, monet h\xc3\xa4nen heimonsa j\xc3\xa4senet halusivat ajaa maahantunkeutujat pois. Aluetta hallinnoinut Rhodesin edustaja Leander Jameson k\xc3\xa4ytti tilannetta tekosyyn\xc3\xa4 aloittaakseen vuonna 1893 sodan Lobengulaa vastaan. Jamesonilla oli k\xc3\xa4yt\xc3\xb6ss\xc3\xa4\xc3\xa4n viisi maxim-konekiv\xc3\xa4\xc3\xa4ri\xc3\xa4 ja h\xc3\xa4n tunkeutui helposti Lobengulan p\xc3\xa4\xc3\xa4kaupunkiin Bulawayoon. Lobengula joutui pakenemaan ja Ndebele-kuningaskunta tuhoutui.'